दूधनाथजी की शिष्यावली की पहली ‘आरबिट’ में मैं भले नहीं था, लेकिन इलाहाबाद में रहने के दौरान उनका थोड़ा-बहुत नेह और आत्मीयता की आंच मुझे मिलती रहती थी। पूरे इलाहाबाद में एक वही थे, जिनके लिए मैं ‘राम जनम’ था, बाकियों के लिए पाठकजी और दोस्तों के लिए पठकवा। मैंने अपनी कुछ कहानियां उन्हें सुनाईं और उनके कहने पर कुछ बदलाव भी किए। वे बहुत मनोयोग से सुनते थे और नए लोगों को प्रोत्साहित भी करते थे। कम से कम मुझे उन्होंने कभी हतोत्साहित नहीं किया। इलाहाबाद में दूसरे लेखकों को मैंने देखा है कि वे कहते थे, ‘रख जाओ, पढ़ लेंगे।’ और महीनों चुप्पी साधे रहते, कुछ बताते ही नहीं थे। लेकिन, दूधनाथजी तत्पर रहते थे, हर वक्त। एक बार मैं हाईकोर्ट के पीछे वाले उनके घर की दालान में कहानी का वाचन कर रहा था, वे सामने बैठे थे।